Viena iš įgyvendinimo problemų priežasčių yra silpni reikalavimų laikymosi užtikrinimo ir veiksmingo nacionalinio, regioninio ir vietos lygmens valdymo mechanizmai. Jie taip pat yra vienas iš nesąžiningos konkurencijos ir ekonominės žalos, pavyzdžiui, mokesčių įplaukų praradimo, veiksnių, be to, dėl jų mažėja visuomenės pasitikėjimas ES teisės aktų veiksmingumu.

ES jau esama gausios nusistovėjusių aplinkos teisės aktų bazės. Vis dėlto, kaip akcentuota Komisijos aplinkos nuostatų įgyvendinimo peržiūros dokumentuose, susiduriama su dideliais tų teisės aktų įgyvendinimo sunkumais. Jie yra susiję su tokiomis nuolatinėmis aplinkosaugos problemomis, kaip pasklidoji vandens tarša, prasta miestų oro kokybė, nepatenkinamas atliekų šalinimas ir gyvūnų rūšių bei buveinių nykimas. Be to, daroma daug nusikaltimų aplinkai, taigi Komisija gauna daugybę skundų aplinkosaugos klausimais, o Europos Parlamentas – peticijų. Vertinama, kad neįgyvendinimo sąnaudos per metus atsieina 50 mlrd. EUR. Geresnis įgyvendinimas gali duoti daug naudos ir tam nereikia rengti naujų teisės aktų.

Parengiamuoju etapu, įskaitant konsultacijas su valstybėmis narėmis ir specialistų tinklais , pasitvirtino 1 lentelėje nurodytų rūšių paramos vertė ir buvo nustatyta jos stiprinimo ir naujų priemonių rengimo būdų. Specialistų tinklai akcentavo keitimosi ekspertinėmis žiniomis ir didesnio valstybių narių pastangų koordinavimo vertę. Jie nurodė, kad specialistų rengimas ir veiksmingas keitimasis žiniomis yra svarbus. Per konsultacijas taip pat nustatyta sektorių, kuriuose itin trūko gerosios praktikos pagalbinės medžiagos ir naujų priemonių. Akcentuota, kad ypatingą dėmesį derėtų skirti atliekoms ir nusikaltimams laukinei gyvūnijai. Vienas iš 2014–2020 m. bendrosios žemės ūkio politikos prioritetų yra „tausiai valdyti gamtos išteklius bei įgyvendinti klimato politiką“, kuris įgyvendinamas įvairiomis papildomomis politikos priemonėmis, įskaitant kompleksinę paramą. Komisijos tarnybų darbiniame dokumente „Žemės ūkis ir tvari vandentvarka ES“ jau užsimenama apie šią iniciatyvą kaip apie galimybę pagerinti nacionalines vandens srities teisės aktų reikalavimų, susijusių su žemės ūkio veikla, laikymosi užtikrinimo sistemas. Analogiškai, poreikis gerinti reikalavimų laikymąsi nustatytas Komisijos veiksmų plane gamtai, žmonėms ir ekonomikai . Kiti pagrindiniai konsultacijų klausimai yra susiję su tuo, kaip technologijos gali padėti nustatyti reikalavimų nesilaikymo atvejus, ir piliečių vaidmens teikiant skundus ir pastabas nacionalinėms valdžios institucijomis reikšme. Kai kuriuose galiojančiuose ES aplinkos teisės aktuose aiškiai numatytos tikrinimo gairės ar rekomendacijos , taigi tikslinga pradėti jas teikti. Dirbant su pirmosiomis konkrečioms šalims skirtomis aplinkos nuostatų įgyvendinimo peržiūros ataskaitomis paaiškėjo, kad Komisijos grįžtamąjį ryšį valstybėms narėms dėl reikalavimų laikymosi užtikrinimo ir kitų viešojo administravimo aspektų dar galima gerinti. Galiausiai, per konsultacijas išsiaiškinta, kad pageidautina, jog aplinkosaugos reikalavimų laikymosi užtikrinimo specialistai ir aplinkosaugos institucijų aukštesnės grandies vadovai palaikytų aukšto lygio dialogą.

Nr. Veiksmas Terminas 1 Atliekant tarpusavio peržiūrą, vykdant bendrą įgyvendinimo veiklą, rengiant reikalavimų laikymosi vertinimo vizitus ir naudojantis priemone TAIEX-EIR Peer2Peer, visoje ES pagerinti aplinkosaugos reikalavimų laikymosi užtikrinimo žinių diegimą 2019 m. 2 Nustatyti būtinus aplinkosaugos inspektorių profesinius įgūdžius ir mokymosi poreikius ir gerinti bendradarbiavimą su specialistų bei kitomis kompetenciją skatinančiomis institucijomis, taip pat rengti mokymus nacionalinio ir Europos lygmens reikalavimų laikymosi užtikrinimo specialistams 2018 m. 3 Sudaryti palankesnes sąlygas keistis gerosios praktikos pavyzdžiais, informacine ir pagalbine medžiaga, skatinti aplinkosaugos reikalavimų laikymosi užtikrinimo finansavimą ir apsvarstyti galimybę įsteigti platesnio masto aplinkos teisės aktų įgyvendinimo portalą 2019 m. 4 Parengti rekomendacinį gerosios praktikos dokumentą apie kovos su nusikaltimais aplinkai ir kitais susijusiais pažeidimais strategijas, daugiausia dėmesio skiriant su atliekomis ir laukine gyvūnija susijusiems pažeidimams 2019 m. 5 Parengti rekomendacinį gerosios praktikos užtikrinant aplinkosaugos reikalavimų laikymąsi kaimo vietovėse dokumentą (us) (susijusį (ius) su žeme ir vandeniu) 2019 m. 6 Parengti technines kasybos atliekų tvarkymo įrenginių tikrinimo gaires 2018 m. 7 Parengti skundų aplinkos klausimais nagrinėjimo ir piliečių dalyvavimo valstybių narių lygmeniu gerosios praktikos dokumentus, be kita ko, užsiimti mokslininkų mėgėjų veikla ir dirbti su valstybėmis narėmis siekiant keistis geriausios praktikos pavyzdžiais, susijusiais su veiksmingais ES aplinkos teisės srities nacionalinių skundų nagrinėjimo mechanizmais 2019 m. 8 Stiprinti geoerdvinės žvalgybos pajėgumus ir jos naudojimo mastą reikalavimų laikymosi užtikrinimo tikslais ir propaguoti gerosios praktikos projektus (pavyzdžiui, naudotis programos Copernicus duomenimis) 2019 m. 9 Įgyvendinant platesnio masto valdymo vertinimo programą, įvertinti nacionalines aplinkosaugos reikalavimų laikymosi užtikrinimo sistemas ir, vykdant aplinkos nuostatų įgyvendinimo peržiūrą, reguliariai teikti valstybėms narėms grįžtamąją informaciją 2019 m.

6.Bendradarbiavimo stiprinimas

Viena vertus, viena iš pagrindinių Komisijos, kaip Sutarčių sergėtojos, funkcijų yra užtikrinti, kad, kontroliuojant Europos Sąjungos Teisingumo Teismui, ES aplinkos teisė būtų įgyvendinama visapusiškai ir tinkamai. Kita vertus, pagrindinė atsakomybė už tinkamą ES teisės įgyvendinimą tenka valstybėms narėms. Šiuo veiksmų planu prisidedama prie to, kad būtų šalinami pirmiau nurodyti sunkumai, su kuriais susiduria valstybės narės.

Siekiant užtikrinti, kad šis veiksmų planas duotų pageidaujamų rezultatų, valstybių narių prašoma:

·sudaryti palankesnes sąlygas savo valdžios institucijoms dalyvauti ES lygmens bendradarbiavimo tinkle,

·užtikrinti, kad būtų taikoma nustatyta geroji praktika, visų pirma susijusi su rizika grindžiamų metodų taikymu ir skaidrumu, ir kad būtų naudojamasi pagal veiksmų planą sukurtomis priemonėmis,

·sudaryti palankesnes sąlygas mokymui ir profesinių įgūdžių lavinimui,

·užtikrinti tinkamo lygio valdžios institucijų, kurioms priskirtos reikalavimų laikymosi užtikrinimo funkcijos, bendradarbiavimą ir veiksmų koordinavimą,

·užtikrinti, kad visoje jų teritorijoje būtų tinkamai paskirstyti reikalavimų laikymosi užtikrinimui skirti žmogiškieji ir finansiniai ištekliai.

Be to, Komisija ketina įsteigti ekspertų grupę (Aplinkosaugos reikalavimų laikymosi ir aplinkos valdymo forumą) veiksmų planui valdyti ir sudarys galimybę su valstybių narių aukštesnės grandies vadovais keistis nuomonėmis apie tai, kaip pagerinti įgyvendinimą reikalavimų laikymosi ir valdymo aspektu. Šį forumą iš esmės sudarys valstybių narių ir ES lygmens specialistų tinklų atstovai, be to, jame dalyvauti bus pakviesti Tarybos, Europos Parlamento, Regionų komiteto ir Europos ekonomikos ir socialinių reikalų komiteto atstovai. Komisija taip pat sieks įtraukti kitus suinteresuotuosius subjektus, įskaitant nevyriausybines organizacijas ir verslo organizacijas, ir pirmame Aplinkosaugos reikalavimų laikymosi ir aplinkos valdymo forumo posėdyje aptars, kokiais būdais būtų geriausia tai padaryti.

Veiksmai bus įgyvendinami bendradarbiaujant, ir procese dalyvaus ne tik Aplinkosaugos reikalavimų laikymosi ir aplinkos valdymo forumas, bet ir specialistų tinklai. Siekiant sudaryti palankesnes sąlygas tinklams įsitraukti į bendradarbiavimą, jiems bus suteikta pagalba. Be to, Komisija toliau padės tiems tinklams vykdyti platesnio masto veiklą.

Esamos ES finansavimo priemonės, pavyzdžiui, Aplinkos ir klimato politikos programa (LIFE) ir Vidaus saugumo fondas (ISF) , gali būti realūs būdai remti įvairių rūšių reikalavimų laikymosi užtikrinimo ir valdymo veiklą. Todėl valstybės narės, specialistų tinklai ir kiti suinteresuotieji subjektai raginami visapusiškai jais pasinaudoti.

Rengdama veiksmų planą, Komisija taip pat atsižvelgs į svarbius išorės ir pasaulinio masto ES aplinkos teisės aspektus, kurie atsispindi ES dalyvaujant regioninėse ir pasaulinėse konvencijose. Pavyzdžiui, su atliekų tvarkymu ir biologinės įvairovės apsauga yra susijusios pasaulinė prekyba ir pasaulinės tiekimo grandinės. Iš tiesų aplinkosaugos reikalavimų laikymosi užtikrinimas yra svarbus visame pasaulyje, nes jis yra būtinas, be kita ko, darnaus vystymosi tikslams pasiekti. Jei Europoje jis bus stiprinamas, Sąjunga galės tarptautiniu lygiu rodyti pavyzdį ir būti veiksminga partnere.

7.Stebėsena ir tolesni veiksmai

Šis veiksmų planas bus 2018–2019 m. vykdomos darbo programos pagrindas. Programa bus peržiūrėta 2019 metais ir, jei reikės, pasikonsultavus su Aplinkosaugos reikalavimų laikymosi ir aplinkos valdymo forumu, į ją bus įtraukta naujų veiksmų.

Remiantis numatoma vertinimo programa (9 veiksmas) bus ištirta aplinkosaugos reikalavimų laikymosi užtikrinimo ir viešojo administravimo pažanga valstybėse narėse, sudarytos sąlygos atliekant aplinkos nuostatų įgyvendinimo peržiūrą imtis tolesnių veiksmų ir iki pirmos darbo programos pabaigos įvertinta, ar šioje srityje reikia kitų iniciatyvų.

8.Išvados

Šis veiksmų planas – tai atsakas į poreikį visoje ES dirbantiems specialistams teikti praktinę paramą, siekiant aplinkos srityje padėti gerinti reikalavimų laikymosi užtikrinimą ir valdymą. Be jau minėtos konkrečios naudos, planas padės bendrai nustatyti, kaip ES galėtų nuosekliau šalinti aplinkosaugos reikalavimų laikymosi ir aplinkos valdymo sunkumus. Rezultatai turėtų leisti specialistams: geriau spręsti aplinkosaugos taisyklių pažeidimo ir nesąžiningos konkurencijos, taip pat jų sukeliamos žalos problemą; geriau padėti subjektams, kuriems nustatytos pareigos, vykdyti jiems tenkančias pareigas; užtikrinti didesnį visuomenės pasitikėjimą reikalavimų laikymosi užtikrinimu ir, galiausiai, užtikrinti geresnę bendro Europos paveldo apsaugą.